OpenLLM-France/wikimedia huggingface dataset:
# Manuel de la Sota

Manuel de la Sota Aburto, ezizenez Txanka (Areeta, Getxo, Bizkaia, 1897ko uztailaren 27a - Bilbo, 1979ko abenduaren 29a) euskal kulturaren bultzatzailea, idazlea eta politikari abertzale bat izan zen.
Ramon de la Sota enpresaburu eta politikari jeltzalearen semea izan zen, bai eta Ramon de la Sota Aburto politikari abertzalearen anaia ere.
Eli Gallastegi edota Andres Espinosaren lagun mina izan zen.

## Bizitza

Zuzenbide ikasketak egin zituen Salamancan eta Cambridgen. Idazlan gehientsuenak gaztelaniaz idatzi bazituen ere, euskarara itzularazi eta argitaratu zituen. Pyrenaica, Euzkadi eta Euzkerea aldizkarietan argitaratu zituen lan gehienak. Gerra aurrean, antzerkiaren bultzatzaile handia izan zen. Gerra garaian Miarritza joan zen bizitzera. Sotarenak dira: La vieja que pasó llorando (1932), Negarrez igaro zen atsua, Lauaxetak euskaratua, Iru gudari (1933), Libe (1934, Sabino Aranak hasi eta Sotak bukatu zuen antzerkilana), Los caudillos (Patrick Pearseren The Singer antzerkilana euskal girora egokitu eta Joseba Altunak euskaratua), Gosemin eta azken ordua (1934), Urretxindorra (1935), Itxaro-Itxarra (1930), Oztin (1932). Bestalde, Diccionario Retana de Autoridades de la Lengua Vasca delakoan ere lan handia egin zuen. Euskaltzain urgazle izan zen, eta Bilboko Athletic futbol taldeko lehendakari.

## Idazlanak

* Itxaro-Itxarra (1930)
* Oztin (1932)
* Negarrez igaro zan atsua. Udabarriko aselia W.B. Yeats olerkari erindarraren "Kathleen-ni-Howlihan"tzazkua". Altuna (1933, Verdes Atxirika)
* Iru gudari (1933)
* Libe (1934, Sabin Aranak hasi eta Sotak bukatu zuen antzerki-lana)
* Los caudillos (P. Pearseren The Singer antzerki-lana euskal girora egokitu eta Joseba Altunak euskaratua),
* Gosemin eta azken ordua (1934)
* Urretxindorra. Gastetxubentzako antzeztija, atal bakarduna - Iturralde eta Suit (1934, Verdes Atxirika)
* Buruzagyak. Atal bateko antzerkya (1935, Verdes Atxirika)
Guztira, Joseba Altunak Manu Sotaren antzerki-lan hauek euskaratu zituen: Itxaro-ixaŕa (Euzkerea, 1931), Oztin (Euzkerea, 1932), Negaŕez igaro zan atsua (W.B. Yeats-en kondaira batean oinarritua) (Verdes-Atxirika, Bilbo, 1933), Uŕetxindoŕa (Verdes-A txirika, Bilbo, 1934) eta Buru-zagijak (Verdes-Atxirika, Bilbo, 1935).

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Altuna Gabiola, Ander. (2011). Joseba Altuna Aldasoro "Amilgain" : 1887-1971 Bizitzako zertzeladak. (1. argit. argitaraldia) Eusko Jaurlaritzaren Argitalpen Zerbitzu Nagusia = Servico Central de Publicaciones del Gobierno Vasco ISBN 978-84-457-3166-6. PMC 879362725. (Noiz kontsultatua: 2022-04-25).

## Kanpo estekak

* Manuel de la Sotari buruzko artikulua. Euskomedia.
* Manuel Sota literaturaren zubitegian
* Datuak: Q12263001
# Abandoko elizatea

Abandoko elizatea (edo errepublika) Bilbo ondoan izan zen herriaren izena zen. Bilbok 1870. urtean anexionatu zuen Abandoren zati nagusia, 150 hektarea ingurukoa, lehen zabalgunea garatzeko. Gainerakoa, 1890ean anexionatu zuen, bigarren zabalgunea gauzatzeko.
Abandoko elizatearen lurrak ziren Ibaizabalen ezkerraldean dauden Bilboko lur guztiak, Bilbo Zaharreko zati bat izan ezik. Zati hori San Antongo zubitik gertuen dagoena da. Beraz, Abandoko lurren artean zeuden gaur egungo auzo hauek: Abando, Indautxu, Basurtu, Zorrotza, Irala, Miribilla, San Frantsizko, Zabala, Errekalde, Uretamendi, Iturrigorri, Abandoibarra, Olabeaga, Altamira, Mintegitxueta, San Adrian eta Abusu.
Basurtutik gertu San Mames baseliza zegoen. 1450ean frantziskotarrek Abandoko San Mames komentua eraiki zuten baselizaren gainean. Gaur egun Erruki Etxea dago bertan.

## Abandotar ospetsuak

* Luis Arana
* Sabin Arana
* Santiago Arana
* Vicente Arana
* Joseba Altuna
* Benigno Belausteguigoitia Landaluce
* Pablo Beldarrain
* Elvira Bergé Salcedo
* Ramón Andrés Bergé Salcedo
* Carmen Bergé y Salcedo
* Fernando María Bergé Salcedo
* José María Bergé Salcedo
* Manuela Bergé Salcedo
* Ángel Bilbao
* Anselmo Ginea
* Manuel Egileor
* Zeferino Jemein
* Manuel Urrutia Beltrán
* Miguel de Zamacois

## Ikus, gainera

* Abandoko geltokia
* Abando (auzoa)
* Abando (barrutia)
* Begoñako elizatea
* Deustuko elizatea

## Kanpo estekak

* Datuak: Q12252716
# Paulo Rocha (zinemagilea)

Paulo Soares da Rocha (Porto, 1935eko abenduaren 22a - Vila Nova, 2012ko abenduaren 29a ) portugaldar zinemagilea izan zen.

## Biografia

Portugalgo Novo Cinema mugimenduaren sortzaileetako bat da.
1953an Zuzenbidea ikasten hasi zen Lisboako Unibertsitatean.
Zuzenbide ikasketak alde batera utzita, Frantziara joan zen 1959an . Parisen, 1962ra arte, Institut des Hautes Études Cinématographiques-en egon zen eta bertan Zinema Zuzendaritzan diploma lortu zuen. Jean Renoirren bekadun laguntzaile izan zen Le Corporal Épingle filmean (1962).
Portugalera itzuli zen eta Manoel de Oliveiraren zuzendari-laguntzaile lanetan aritu zen Acto da Primavera (1963) eta A Caça (1964) filmetan.
1962an Verdes Anos filmarekin debutatu zuen. Pelikula hau António da Cunha Tellesek ekoiztu zuen eta Novo Cinema mugimenduko film garrantzitsuenetako bat da.
Jorge Silva Melo, Manoel de Oliveira, João Canijo, Fernando Lopes eta Raquel Freireren filmetan ere parte hartu zuen aktore gisa.
Portugalgo Zinema Zentroko zuzendaria izan zen 1973tik 1974ra. 1975 eta 1983 urteen artean Tokioko Portugalgo Enbaxadako Kultura Adjuntua izan zen.
A Ilha dos Amores (1982) film luzean Wenceslau de Moraesen bizitza eta obra aztertu zituen.
1994ko ekainaren 9an Henrike Infantearen Ordenako Ofizial Handi egin zuten.
2012ko abenduaren 29an hil zen, 77 urte zituela, Arrábida ospitalean, Vila Nova de Gaia-n, iktus baten ondorioz.

## Filmografia (zuzendaria)

* Se Eu Fosse Ladrão... Roubava (2013)
* Vanitas (2004)
* As Sereias (2001)
* A Raiz do Coração (2000)
* Camões - Tanta Guerra, Tanto Engano (1998)
* O Rio do Ouro (1998)
* Portugaru San - O Sr. Portugal em Tokushima (1993)
* Oliveira, l'Architecte (1993)
* Máscara de Aço contra Abismo Azul (1988)
* O Desejado (1988)
* A Ilha dos Amores (1982)
* A Pousada das Chagas (1972)
* Sever do Vouga... Uma Experiência (1971)
* Mudar de Vida (1966)
* Os Verdes Anos (1963)

## Erreferentziak

* ↑ Cidadãos Nacionais Agraciados com Ordens Portuguesas. Presidência da República Portuguesa.
* ↑ publico.pt. (29 de dezembro de 2012). Morreu o cineasta português Paulo Rocha. .
# Udana

Udanako mendatea Gipuzkoako hego-mendebaldean kokatuta dago eta Oñati eta Legazpi udalerriak lotzen ditu GI-2630 herri errepidearen bidez. Mendebaldean Olabarrieta auzo oñatiarra eta ekialdean Telleriarte eta Brinkola legazpiarrak ditu.
514 metroko altuera dauka.

## Katabera

Burdin antzinako meategia da, "Real Cía. Asturiana de Minas" konpainia asturiarrak 1872an sortua, XIX. mendearen azken hamarkadetan. 60 urte baino gehiagotan zehar materiala ustiatu zuten, 1935ean bertan behera utzi zuten arte. Blenda, galena eta kalamina izan ziren ateratako mineralak. Kalamina txirrikan Udanako mendateraino garraiatu eta bertan zeuden labe edo karobietan egosten zuten. Azkenik, gurdiz Norteko burdinbidearen Brinkolako geltokira eramaten zuten, eta hortik trenez Errenteriako Kaputxino penintsulan zegoen "Real Fábrica Asturiana de Minas" lantegiraino. Blenda eta galena, bestela, Kataberan bertan garbitu ondoren, Udanara eramaten zituzten.
Gaur egun oraindik ere ikus daitezke jarduera honen aztarnak: meatzarien barrakoiak, konprimigailua zegoen etxea, garbitegia eta aireko tranbiari eusten zioten harroin bi. Udanan, gainera, tranbia horren beste harroin baten hondarrak, ingeniariaren, arduradunaren eta meatzarien etxeak, bolborategia, bi karobi eta karga arranplak kontserbatzen dira.

## Mendi inguruak

Hegoaldean Aloñako eta Aizkorriko mendilerroak ditu kokatuta, eta Udana abiapuntua da bien artean dagoen Biozkornia lepora iristeko (1.200 m). Urola ibaia mendigune hauen magaletan sortzen da.
Bestela, iparraldean Gorostiaga edo Korosti mendia (947 m) eta inguruko mendigunea daude.

## Euskara:Euskalkien arteko muga

Euskarari dagokionez, Gipuzkoan Mendebaldeko euskara eta Gipuzkeraren arteko muga adierazten duen mendateetako bat da, Oñatin Mendebaldeko euskararen Deba Goienako hizkera mintzatzen den bitartean, Legazpin Gipuzkeraren Goierriko hizkera mintzatzen baita.

## Ikus, gainera

* Satui-Arrolamendiko Estazio Megalitikoa
* Euskal Herriko mendateak

## Kanpo estekak

* (Gaztelaniaz)Udana mendatea Eusko Jaurlaritzaren Mendateen Atlas Digitalean.
* (Gaztelaniaz)Udana mendaterako igoera argazkitan.
* (Gaztelaniaz)Katabera meategiak.
* Datuak: Q12268493
# Wormseko katedrala

Wormseko katedrala (alemanez: Wormser Dom) eliza katolikoa da, Worms hirian kokatua. 1018. urtetik. Eliza katedrala izan zen lehen, Wormseko apezpikuaren egoitza, hain zuzen, 1802ra arte. 1925ean Pio XI.ak basilika titulua eman zion.

## Ezaugarriak

Hiri zaharreko punturik altuenean dago eraikia. Ia bukaturik zegoen 1181erako, baina ganga XIII. mendean egin zen eta hegoaldeko atari landua, berriz, XIV.ean.
Katedrala historiako gertakari garrantzitsu askori dago loturik, hala nola Leon IX.aren izendapenari (1048), Wormseko konkordatuari (1122), zeinak amaiera eman baitzion inbestiduren auziari, Frederiko II.a enperadorearen eta Ingalaterrako Isabelaren ezkontzari (1235) eta Wormseko Dietari (1521), zeinean Martin Lutero heretikotzat hartu baitzuten.
2018. urtean, Katedralaren milurtekoaren ospakizunekin bat, aldare nagusi tradizioanalaz gainiko aldare-mahai bat gehitu zitzaion elizari, lurrezkoa eta guztiz originala, Anna Heringer arkitektoraren sorkuntza bat.

## Iruditegia

* Hegoaldeko ataria.
* Ekialdeko fatxada.
* Aldare nagusi barrokoa.
* Lurrezko aldare-mahaiaren sagaratzea, 2018.
* Erliebe gotikoak.
* Bataiarria.

## Erreferentziak

* ↑ (Ingelesez) Author, Project. «| Anna Heringer Facebook Title» www.anna-heringer.com (Noiz kontsultatua: 2025-01-06).

## Kanpo estekak

* Datuak: Q701996
* Multimedia: St. Peter's Cathedral (Worms) / Q701996
# Palanka (Bilbo)

Palanka, gaztelaniaz La Palanca, Bilbo Zaharreko inguru jakin bat izendatzeko erabiltzen zen izena da. San Frantzisko kalea eta batez ere Gorte kaleetako inguruari esaten zitzaion Palanka.
Palanka izenaren jatorriari buruz bi tesi aipatu izan dira: alde batetik, palanka hitzak harri zulaketan erabiltzen ziren burdinazko barrei egiten omen zien erreferentzia, eta bestetik, prostitutek bere garbiketarako erabiltzen zuten garbiontziei. (Gaztelaniaz garbiontzi horiei palangana esaten zaie palanca hitzaren antzeko itxura omen duen hitza).

## Bibliografia

* (Gaztelaniaz) Arturo Izarzelaia Izagirra eta Txema Uriarte González. El barrio de Las Cortes. Una historia de La Palanca bilbaina, GITE-IPES. 2007.

## Erreferentziak

* ↑ (Gaztelaniaz) Goikoetxea, Agustin. (2007ko abenduaren 18a). [http://gara.naiz.eus/paperezkoa/20071218/53862/es/La-Palanca-fue-algo-mas-que-barrio-chino-Bilbo «ESTUDIO SOBRE EL BILBAINO BARRIO DE LAS CORTES. La Palanca fue algo más que el barrio chino de Bilbo»] GARA (Noiz kontsultatua: 2017-11-13).

## Kanpo estekak

* Datuak: Q61069483
# Izaskun Manuel

Izaskun Manuel Llados (Bilbo, 1970eko azaroaren 28a) paraeskialari ohia da. 1994ko Lillehammerreko Paralinpiar Jokoetan bi domina eskuratu zituen.

## Palmaresa

Paralinpiar Jokoak :
| Urtea | Lekua | Domina | Proba |
| 1994 | Lillehammer | 02 ! | Eslalon B1-2 |
| 1994 | Lillehammer | 03 ! | Jaitsiera B1-2 |

## Erreferentziak

* ↑ (Ingelesez) «Izaskun Manuel Llados - Alpine Skiing | Paralympic Athlete Profile» International Paralympic Committee.

## Kanpo estekak

* Datuak: Q50379925
# Racing Club de Ferrol

Racing Club de Ferrol futbol talde galiziarra da, 1919an Ferrol hirian (A Coruña) sortutakoa.

## Historia

Futbola Ferrolen XIX mende bukaeratik jokatu izan da bertako ontziolatan lan egiten zuten ingelesek hainbat talde eratu baitzituzten. Racing Ferrol Football Club 1919an sortu zen eta historia guztian bigarren eta hirugarren mailen artean ibili izan da. Markarik onena 1940an lortu zuen Bigarren Mailako 2. postua lortu baitzuen. Urtebete lehenago, 1939an, Torneo Nacional de Fútbol izeneko txapelketa jokatu zen, gaur egun Errege Koparen edizio kontsideratzen dena eta Racing de Ferrol finalera iritsi zen. Final horretan Sevillak 6-2 emaitzaz garaitu zuen.
1978an Bigarren B mailaren lehen denboraldiko txapelduna izan zen eta mailaz igo zen, urtebeterako ordea. 2000an lortu zuen berriz igotzea eta 2008 arte sei denboraldi egin zituen bertan. 2008an jeitsi zenean kluba egoera ekonomiko kaskarrean zegoen eta hirugarren mailan ere hiru denboraldi egin zituen 2010 eta 2013 artean.
2023-24 denboraldirako Bigarren mailara itzuli da.

## Uniformea

* 1919 ||
* 1925 ||
* 1967-tik ||
* 2015-2016 ||
* 2016-2017 ||
* 2017-2018 ||
* 2018-2019 ||
* 2023-2024 ||

## Datuak

2024-25 barne:
* Denboraldiak 1. mailan: 0
* Denboraldiak 2. mailan: 36
* Denboraldiak 2. B mailan: 46
* 1. maila RFEF: 2
* 2. maila RFEF: 0
* Denboraldiak 3. mailan: 10
* Ligako posturik onena: 2.a Bigarren mailan (1939-40)

### Azken urteetako ibilbidea

| Urtea | # | Maila | Postua | Errege Kopa |
| 2004-05 | 2 | Bigarren maila | 16.a | - |
| 2005-06 | 2 | Bigarren maila | 20.a | - |
| 2006-07 | 3 | Bigarren B maila | 3.a | - |
| 2007-08 | 2 | Bigarren maila | 19.a | - |
| 2008-09 | 3 | Bigarren B maila | 7.a | - |
| 2009-10 | 3 | Bigarren B maila | 19.a | - |
| 2010-11 | 4 | Hirugarren Maila | 2.a | - |
| 2011-12 | 4 | Hirugarren Maila | 8.a | - |
| 2012-13 | 4 | Hirugarren Maila | 1.a | - |
| 2013-14 | 3 | Bigarren B maila | 2.a | 1. itzulia |
| 2014-15 | 3 | Bigarren B maila | 3.a | 2. itzulia |
| 2015-16 | 3 | Bigarren B maila | 2.a | 3. itzulia |
| 2016-17 | 3 | Bigarren B maila | 7.a | 2. itzulia |
| 2017-18 | 3 | Bigarren B maila | 18.a | 2. itzulia |
| 2018-19 | 4 | Hirugarren Maila | 1.a | - |
| 2019-20 | 3 | Bigarren B maila | 11.a | 1. itzulia |
| 2020-21 | 3 | Bigarren B maila | 5.a/1.a | |
| 2021-22 | 3 | 1. maila RFEF | 3.a | 1. itzulia |
| 2022-23 | 3 | 1. maila RFEF | 2.a | 1. itzulia |
| 2023-24 | 2 | Bigarren maila | 10.a | 1/16 |
| 2024-25 | 2 | Bigarren maila | | 1/16 |

## Palmaresa

* Bigarren Maila (0): bigarrena 1940an.
* Bigarren B Maila (2): 1978, 1995
* Errege Kopa (0): finalista 1939an.

## Kanpo estekak

* (Gaztelaniaz) Racingen webgune ofiziala
* Datuak: Q843396
# Camagueyko katedrala

Kandelarioko Andre Mariaren katedrala Camaguey hiriko Cisneros kalean dagoen basilika katolikoa da.

## Historia

Eraikina XVIII. mendearen hasieran eraiki zuten, baina hainbat aldiz berreraiki dute. Katedralaren gaur egungo itxura 1864. urtean egindako lanaren emaitza da. Joan Paulo II.a aita santuak 1998an Kuba bisitatu ondoren, dohaintzak egin ziren katedrala berritzeko, eta gaur egun oso egoera onean dago.
Eliza hiriko zaindari santuari eskainita dago, Kandelariako Ama Birjinari. Ezaugarririk deigarriena duen kanpandorre erraldoia da, Kristoren estatua batez errematatua.
Tenpluak erromatar edo latindar errituari jarraitzen dio, eta 1998an "Maiori spirituali" buldaren bidez egungo estatusera igo zen Camagueyko Artzidiozesi Metropolitarraren egoitza da.
Camagueyko hirigune historikoaren zati gisa, 2008tik Unescoren Gizateriaren Ondarea da. 2014ko urtarrilean, gainera, Frantzisko aita santuak basilika txiki titulua eman zion.

## Erreferentziak

* ↑ (Ingelesez) Informazioa. .
* ↑ (Gaztelaniaz) El bello Camagüey. 2012-9-6.
* ↑ (Gaztelaniaz) Cuba: Papa Francisco confiere título de Basílica Menor a Catedral de Camagüey. .

## Kanpo estekak

* Datuak: Q11737311
* Multimedia: Catedral de Nuestra Señora de la Candelaria (Camagüey) / Q11737311
# Fruela I.a Asturietakoa

Fruela I.a Asturietakoa (722-Cangues d'Onís, 768) Asturietako erregea izan zen.

## Biografia

Alfontso I.a Asturietakoaren semea, Munia arabarrarekin ezkondu zuen. Egungo Asturiasko hiriburu den Oviedoko hiriaren fundatzailea izan zen.
Gaiztoa ezizena zuen. Euskaldunen matxinada bortizki zapaldu zuen, baita galiziar nobleena ere (766. urtean). Asturietako kleroa erreformatu zuen: elizgizonei ezkontza debekatu zien, eta ezkonduek ere beraien emazteak utzi behar izan zituzten.
* Datuak: Q351715
* Multimedia: Fruela I of Asturias / Q351715
# Bake Faltsua

Bake faltsua 2017an Ordizian sortutako (Gipuzkoa) punk rock musika talde bat da. Euren estiloa punk rockaren barnean dagoen arren, erritmo lasaiago edo energikoagoak erabiltzen dituzte kantaren arabera. 5 kideko talde honek abestiak euskaraz egiten ditu eta arazo sozialen inguruan aritzen dira gehienbat. 7 urteren ondoren, 2025eko urtarrilean euren ibilbideari amaiera emango ziotela jakinarazi zuten sare sozialen bidez.
Euren lehenengo kontzertua Ordiziako gaztetxean izan zen, 2017ko urrian. Geroztik, eszenatoki ugari zapaldu dituzte, baita Euskal Herritik kanpo ere. Taldekideak Mattin (ahotsa), Zebo (baxua eta ahotsa), Xon (gitarra eta ahotsa), Marxid (gitarra eta ahotsa) eta Gorki (bateria) dira.
2019an 10 abestiko Bestelako ezpala albuma kaleratu zuten Bonberenean, non Ikos, Peputz, Altxa gudari eta Izurri taldeetako kideekin kolaboratzen duten. 2024an Bizitzaren gerrak, gerra biziak izeneko lana, 9 abestirekin. 2024ko Basakeria abestian Krav boca talde frantsesarekin kolaboratu zuten.

## Diskografia

* Bestelako ezpalak (2019, Bonberenea)
* Bizitzaren gerrak, gerra biziak (2024, Bonberenea)

## Erreferentziak

* 1 2 (Gaztelaniaz) Bake faltsua | Punk rock | Sistema 161. (Noiz kontsultatua: 2025-01-06).
* ↑ (Gaztelaniaz) Bake Faltsua – Bizitzaren gerrak, gerra biziak | Bonberenea. (Noiz kontsultatua: 2025-01-06).
* ↑ «Bake Faltsua» Spotify (Noiz kontsultatua: 2025-01-06).
# Alfontso II.a Asturietakoa

Alfontso II.a Asturietakoa (Oviedo, 760 inguru - Oviedo, 842), Kastua ezizenaz ezaguna, Asturietako erregea izan zen (791 – 842).

## Biografia

Aita Fruela I.a Asturietakoa zuen eta bere osaba Silo hiltzean ondorengo aukeratu zuen. Hala ere, Mauregato matxinatzean, amarekin Arabara ihes egin behar zuen.
Lisboa arpilatu eta bere erresuma finkatu zuen.
* Datuak: Q360388
* Multimedia: Alfonso II of Asturias / Q360388
# Mudar de Vida

Mudar de Vida 1966ko Portugalgo filma da. Paulo Rochak zuzendu zuen, António Reisekin elkarlanean idatzi eta gero.
Geraldo Del Rey aktorea da protagonista, tradizioaren eta aurrerapenaren arteko borrokan dagoen arrantzalea. Borroka hori bi emakumerekin duen harreman sentimentalak pertsonifikatzen du: Júlia (Maria Barroso), itsas-emakume bat, eta Albertina (Isabel Ruth), langilea.
Mudar de Vida António da Cunha Telles-ek ekoiztu zuen eta Carlos Paredesen soinu-banda dauka. 1967ko apirilaren 20an estreinatu zen komertzialki Portugalen.
Mudar de Vida Ovar-en grabatu zuten, Praia do Furadouroko inguruetan. Portugalgo zinemaren historiako film luze merkeenetariko bat izan zen.

## Erreferentziak

* ↑ «Mudar de Vida» Público.
* ↑ Mudar de vida (1966). .
* ↑ «Mudar de Vida (1966)» Cinema Português (Universidade da Beira Interior).
* ↑ www.contactovisual.pt, Contacto Visual-. (2018-09-13). «Lucky Star | Mudar de Vida, de Paulo Rocha» Vila Nova.
* ↑ «ESPECIAL ROCHA: ROCHA COSTA» www.elumiere.net.

## Kanpo estekak

* Datuak: Q28148422
# Unión Deportiva Logroñés

Unión Deportiva Logroñés futbol talde errioxarra da, 2009an Logroño hirian sorturikoa Club Deportivo Vareak 2.B mailan zeukan tokia erosi ondoren.

## Historia

1967an Club Deportivo Varea izenarekin sortu zen taldea. 2009an Bigarren B mailara igo zen. Egun batzuk geroago Félix Revuelta enpresagizonak erosi zuen eta izena aldatu zion, Unión Deportiva Logroñés bihurtu zen orduan, talde berria osatuz.
Era berean Club Deportivo Varea birsortu zen eta erregional mailan abiatu zuen ibilbidea.
Unión Deportiva Logroñés taldea Bigarren B mailan hasi zen jokatzen eta 2018-19 denboraldian bigarren egin zuen. Errege Kopan bi aldiz iritsi da final 1/16-ak jokatzera, 2015-16an Sevillak kanporatu zuen eta 2019-20an Valentziak. 2020an azkenean lortu zuen Bigarren Mailara igotzea, finalderdietan Castellón penalti jaurtiketetan gaindituta. Urtebete egin zuen maila horretan.
2024-25eko Errege Kopan final 1/16-tara iritsi zen bidean Eibar (2. mailakoa) eta Girona (1. mailakoa) kanporatuz eta ondoren Athelticen kontra galduz penalti jaurtiketatan.

## Uniformea

* CD Varea ||
* UD Logroñés ||
* 2020-2022 ||

## Datuak

2024-25 barne:
* Denboraldiak 1. mailan: 0
* Denboraldiak 2. mailan: 1
* Denboraldiak 2. B mailan: 11
* 1. maila RFEF: 2
* 2. maila RFEF: 2
* Denboraldiak 3. mailan: 0
* Ligako posturik onena: 2.a Bigarren B mailan (2018-19an)

### Azken denboraldiak

| Urtea | # | Maila | Postua | Errege Kopa |
| 2009-10 | 3 | 2. B Maila | 9.a | - |
| 2010-11 | 3 | 2. B Maila | 6.a | - |
| 2011-12 | 3 | 2. B Maila | 5.a | - |
| 2012-13 | 3 | 2. B Maila | 14.a | 1. itzulia |
| 2013-14 | 3 | 2. B Maila | 11.a | - |
| 2014-15 | 3 | 2. B Maila | 4.a | |
| 2015-16 | 3 | 2. B Maila | 4.a | final 1/16 |
| 2016-17 | 3 | 2. B Maila | 6.a | 1. itzulia |
| 2017-18 | 3 | 2. B Maila | 7.a | 3. itzulia |
| 2018-19 | 3 | 2. B Maila | 2.a | 3. itzulia |
| 2019-20 | 3 | 2. B Maila | 1.a (igo) | final 1/16 |
| 2020-21 | 2 | Bigarren Maila | 20.a (jaitsi) | 1. itzulia |
| 2021-22 | 3 | 1. maila RFEF | 5.a | 1. itzulia |
| 2022-23 | 3 | 1. maila RFEF | 18.a (jeitsi) | final 1/16 |
| 2023-24 | 4 | 2. maila RFEF | 3.a | 1. itzulia |
| 2024-25 | 4 | 2. maila RFEF | | final 1/16 |

## Ikus, gainera

* Club Deportivo Varea

## Kanpo estekak

* (Gaztelaniaz) webgune ofiziala
* Datuak: Q1067737